Diari Oficial de la Generalitat Valenciana


Sumari del DOGV 4407, del 27-12-2002 (2002/14439)

ORDE de 4 de desembre de 2002, de la Conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatibles amb el medi ambient, en l'exercici 2003, corresponents al Programa Nacional de Desenrotllament Rural per a les Mesures d'Acompanyament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4407

Data del DOGV
:   27-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14499


Data del document
:   04-12-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * protecció del sòl
    * suport econòmic
    * ramat
    * protecció de la fauna
    * ajuda a l'agricultura
    * agricultura biològica
    * protecció de la flora

ORDE de 4 de desembre de 2002, de la Conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatibles amb el medi ambient, en l'exercici 2003, corresponents al Programa Nacional de Desenrotllament Rural per a les Mesures d'Acompanyament. [2002/14309]
  
Tant en el capítol VI com en els articles 22 al 24 del Reglament (CE) 1257/1999, del Consell, de 17 de maig, sobre ajudes al desenrotllament rural a càrrec del Fons Europeu d'Orientació i Garantia Agrària (FEOGA), s'establix un règim d'ajudes per a la utilització de mètodes de producció agropecuària que permeta protegir el medi ambient.
  
Per mitjà de l'article 49 del Reglament (CE) 1750/1999, de la Comissió, de 23 de juliol, pel qual s'establixen disposicions d'aplicació del Reglament (CE) 1257/1999, es deroga el Reglament (CEE) 746/1996, de la Comissió, i es condiciona l'aplicació dels reials decrets 51/95, 632/95 i 928/95, en els quals se sustentava el desplegament del programa agroambiental espanyol anterior, encara que especifica que continuaran aplicant-se les accions aprovades per la Comissió en el marc del Reglament 2078/92.
  
En el Reglament R(CE) 1257/1999, del Consell, de 17 de maig, sobre ajudes al desenrotllament rural, s'establix el marc de les ajudes a favor d'un desenrotllament rural sostenible, les mesures del qual acompanyen i servixen de complement a altres instruments de la política agrària comuna, es consolida l'anterior marc d'actuacions agroambientals i es fixa un nou període de programació corresponent als anys 2000/2006.
  
En el Reglament R(CE) 445/2002 s'establixen les disposicions d'aplicació del Reglament R(CE) 1257/1999.
  
En este marc comunitari, mitjançant la Decisió C (2000) 3549, de 24 de novembre del 2000, la Comissió Europea va aprovar el Programa de Desenrotllament Rural per a les Mesures d'Acompanyament a Espanya referit al període de programació 2000-2006, i per mitjà de la Decisió C (2001) 4739, de 20 de desembre del 2001, s'aproven les modificacions al dit document.
  
La present orde es dicta a l'empara de la reglamentació comunitària del Reial Decret 4 /2001, de 12 de gener, pel qual s'establix un règim d'ajudes a la utilització de mètodes de producció agrària compatibles amb el medi ambient, i del Reial Decret 708/2002, de 19 de juliol, pel qual s'establixen mesures complementàries al Programa de Desenrotllament Rural per a les Mesures d'Acompanyament de la Política Agrària Comuna.
  
En virtut de tot això,
  
ORDENE
  
Article 1. Objecte i àmbit d'aplicació
  
1. La present orde té per objecte fomentar la utilització de mètodes de producció agrària que permeten protegir el medi ambient i que asseguren a llarg termini una agricultura sostenible i la protecció dels recursos naturals. Amb esta finalitat, s'establix un règim d'ajudes als titulars d'explotacions agràries que practiquen alguna de les actuacions que es descriuen com a mesures agroambientals en l'annex II d'esta orde.
  
2. A la Comunitat Valenciana, l'àmbit d'aplicació del règim d'ajudes serà tot el territori, llevat de la mesura 3.1, ?Control integrat?, i 4.1, ?Lluita contra l'erosió en cultius llenyosos en pendents o terrasses?, que s'aplicaran a les explotacions agràries amb superfícies situades als municipis de la província d'Alacant i València amb cultiu de cirerer i als municipis de la província de Castelló amb cultiu de l'avellaner, que s'especifiquen en l'annex IV d'esta orde.
  
3. A l'efecte de la present orde, s'entendrà per titular de l'explotació, explotació agrària, parcel·la agrícola, càrrega ramadera i activitat agrària el que s'establix en l'article 3 del Reial Decret 4/2001. Així mateix, s'entendrà per bones pràctiques agràries les que es definixen en l'annex I del Reial Decret 708/2002.
  
Article 2. Règim d'actuació
  
1. Podran ser objecte d'ajudes les actuacions agroambientals que es descriuen en l'annex II del Reial Decret 708/2002, de 19 de juliol, i que estan compreses en les mesures següents:
  
a) Tècniques ambientals de racionalització en l'ús de productes químics. Control integrat (mesura 3.1). Producció integrada (mesura 3.2) i agricultura ecològica (mesura 3.3).
  
b) Lluita contra l'erosió en medis fràgils. En cultius llenyosos en pendents o terrasses (mesura 4.1).
  
c) Protecció de flora i fauna en aiguamolls. Actuacions sobre arrossars (mesura 5.1).
  
d) Gestió integrada de les explotacions. Manteniment de races autòctones pures en perill d'extinció (mesura 9.2) i ramaderia ecològica (mesura 9.3).
  
2. Tindran dret a percebre les ajudes agroambientals esmentades els titulars d'explotacions agràries que complisquen els requisits previstos en l'article següent per a cada una de les mesures i es comprometen a realitzar per un període de cinc anys, en tota o en part de l'explotació, els compromisos que s'establixen en l'annex II d'esta disposició per a cada una de les mesures. Així mateix, hauran de complir en tota l'explotació el Codi de les Bones Pràctiques Agràries que s'establix en l'annex I del Reial Decret 708/2002, de 19 de juliol, i que es reproduïx en l'annex I de la present orde.
  
No obstant això, per als titulars acollits a les mesures de producció integrada (mesura 3.2), agricultura ecològica (mesura 3.3) i/o ramaderia ecològica (mesura 9.3), els compromisos hauran d'aplicar-se en la totalitat de la superfície de l'explotació dedicada a la mateixa orientació productiva (cultiu i/o espècie, i varietats per a cítrics).
  
Article 3. Requisits
  
1. Mesura 3.1. Control integrat.
  
Pertànyer a una agrupació de tractaments integrats (ADV).
  
La superfície mínima de cultiu per a poder sol·licitar les ajudes s'establix en 0,3 hectàrees per a estos dos cultius (avellaner i cirerer).
  
2. Mesura 3.2. Producció integrada.
  
Inscripció de les parcel·les sol·licitades en el corresponent registre de producció integrada de la Comunitat Valenciana.
  
La superfície mínima de cultiu per a poder sol·licitar les ajudes s'establix en:
  
a) Cítrics i raïm de taula: 0,5 hectàrees
  
b) Vinya per a vinificació: 1 hectàrea
  
No tindran dret a les ajudes les superfícies cultivades amb cultius associats.
  
3. Mesura 3.3. Agricultura ecològica.
  
Inscripció de les parcel·les sol·licitades en el corresponent registre del Comité d'Agricultura Ecològica de la Comunitat Valenciana.
  
La superfície mínima de cultiu per a poder sol·licitar les ajudes s'establix en:
  
a) Herbacis secà: 2 hectàrees.
  
b) Oliverar, vinya per a vinificació i fruiters de secà: 1 hectàrea.
  
c) Herbacis de regadiu, raïm de taula, cítrics, fruiters de pinyol i fruiters de llavor: 0,5 hectàrees.
  
d) Hortícoles (cultiu a l'aire lliure i cultiu sota plàstic) i arròs: 0,3 hectàrees.
  
En cas de cultius ecològics associats, només podrà sol·licitar les ajudes per un d'ells.
  
4. Mesura 4.1. Lluita contra l'erosió en cultius llenyosos en pendents o terrasses.
  
Disposar d'un pla d'actuació amb la totalitat dels cultius de cirerer o avellaner de l'explotació.
  
Per a poder sol·licitar les ajudes, les parcel·les de cultiu de cirerer o avellaner hauran d'estar localitzades en pendent superior al 8 per cent sobre vessants, bancals o terrasses i la superfície mínima de cultiu s'establix en 0,3 hectàrees en cada un dels cultius (avellaner i cirerer).
  
Quan els dits cultius es cultiven associats a altres cultius llenyosos en la mateixa parcel·la cadastral hauran d'ocupar més d'un 50% de la superfície.
  
5. . Mesura 5.1. Actuacions en arrossars.
  
La superfície mínima de cultiu per a poder sol·licitar les ajudes s'establix en 0,3 hectàrees
  
6. Mesura 9.2. Manteniment de races pures en perill d'extinció.
  
Inscripció de la totalitat dels animals de la raça ovina guirra de l'explotació en el corresponent Llibre Genealògic de la Raça de la Comunitat Valenciana.
  
Pertànyer a una associació ramadera les finalitats de la qual siguen la millora i conservació de la dita raça.
  
El nombre mínim d'animals reproductors de la raça ovina guirra per a poder sol·licitar les ajudes s'establix en 30.
  
7. Mesura 9.3. Ramaderia ecològica.
  
Inscripció de les parcel·les sol·licitades i la ramaderia associada en el corresponent registre del Comité d'Agricultura Ecològica de la Comunitat Valenciana.
  
La superfície mínima de cultiu o aprofitament ramader i les càrregues ramaderes per a poder sol·licitar les ajudes s'establix en:
  
e) Pastures i restollades: 15 hectàrees i càrrega mínima ramadera de 0,1 UBM/ha i màxima de 0,4 UBM/ha.
  
f) Sistemes adevesats: 20 hectàrees i càrrega mínima ramadera de 0,1 UBM/ha i màxima de 0,4 UBM/ha.
  
Article 4. Incompatibilitats
  
1. Serà d'aplicació el que s'establix en l'annex III d'esta orde, d'acord amb el Reial Decret 708/2002, quant a la incompatibilitat entre les ajudes regulades en la present orde.
  
Article 5. Sol·licituds
  
1. Els interessats hauran de sol·licitar les ajudes que es regulen en esta orde mitjançant els formularis habilitats per la Conselleria d'Agricultura, Pesca i Alimentació, en els quals han de figurar:
  
a) Dades personals del titular de l'explotació.
  
b) Relació de totes les parcel·les agrícoles de l'explotació, incloses aquelles per les quals no se sol·liciten les ajudes, amb indicació de les referències cadastrals alfanumèriques amb la superfície neta de cultiu o aprofitament ramader en la parcel·la expressades en hectàrees amb dos decimals, el sistema d'explotació secà o regadiu, l'espècie cultivada i, si és procedent, la varietat quan se sol·liciten les ajudes corresponents a les mesures de producció integrada i/ o actuació en arrossars.
  
c) En el cas de les sol·licituds de races autòctones en perill d'extinció s'indicara, a més, la identificació de l'explotació ramadera, així com la de la inscripció en el registre d'explotacions del Llibre Genealògic de la raça ovina guirra de la Comunitat Valenciana.
  
d) Declaració que totes les dades són certes i que el titular coneix les condicions establides en la normativa per a la concessió de les ajudes.
  
e) Declaració que el titular de l'explotació adquirix els compromisos i complix amb els requisits que s'especifiquen en l'annex II de la present orde.
  
f) Declaració que prestarà col·laboració per a facilitar els controls i l'assessorament tècnic corresponent, així com que reintegrarà les quantitats cobrades indegudament, incrementades si és procedent amb l'interés legal corresponent.
  
2. Totes les parcel·les agrícoles declarades i identificades cadastralment es confrontaran amb la base de dades facilitada per les gerències de Cadastre de Rústica, i hauran de tindre la qualificació cadastral corresponent per a ser validades i, per tant, amb dret a pagament. Els animals de la raça ovina guirra declarats es confrontaran amb el registre d'explotacions del Llibre Genealògic de la raça a la Comunitat Valenciana.
  
3. S'emplenaran tots els apartats de les sol·licituds, les quals hauran d'anar firmades pel titular de l'explotació o la persona degudament autoritzada per ell. En tot cas, quan el sol·licitant actue a través de representant, este haurà d'acreditar fefaentment tal condició, així com expressar en la sol·licitud les seues dades personals.
  
4. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Documentació a presentar amb la sol·licitud d'ajudes
  
Juntament amb la sol·licitud de les ajudes, el titular de l'explotació haurà d'aportar:
  
a) Acreditació de la identificació del sol·licitant: en cas de persones físiques, fotocòpia del DNI i NIF, en cas de persones jurídiques o agrupacions de persones físiques, fotocòpia del CIF o etiqueta d'identificació fiscal, còpia compulsada dels estatuts de l'entitat i/o escriptura de constitució i certificat de l'acta on conste acord de sol·licitar les ajudes i nomenament del representant de l'entitat per a efectuar la gestió.
  
b) En el cas d'agrupacions, es presentarà, a més a més, document en què s'accepta per part de tots els membres de l'agrupació la responsabilitat solidària quant al compliment dels compromisos, així com la de reintegrar les quantitats percebudes indegudament, incrementades amb l'interés legal corresponent.
  
c) Certificat d'inscripció de les parcel·les sol·licitades en el corresponent registre de producció integrada de la Comunitat Valenciana, en cas de sol·licitar les ajudes de la mesura 3.2, ?Producció integrada?.
  
d) Certificat d'inscripció de les parcel·les sol·licitades en el corresponent registre del Comité d'Agricultura Ecològica de la Comunitat Valenciana. en cas de sol·licitar les ajudes de la mesura 3.3, ?Agricultura ecològica?, i/o les de la mesura 9.1, ?Ramaderia ecològica?.
  
e) Certificat d'inscripció de la ramaderia en el Llibre Genealògic de la raça ovina guirra de la Comunitat Valenciana, on s'inclourà la relació d'animals de l'explotació pertanyents a la dita raça i certificat de pertànyer a una associació ramadera les finalitats de la qual siguen la millora i conservació de la dita raça, en cas de sol·licitar les ajudes de la mesura 9.2. ?Manteniment de races autòctones pures en perill d'extinció?.
  
f) Pla d'actuació amb la totalitat dels cultius llenyosos de l'explotació, en cas de sol·licitar les ajudes de la mesura 4.1 ?Lluita contra l'erosió en cultius llenyosos en pendents o terrasses?.
  
g) Certificat de pertànyer a una agrupació de tractaments integrats (ADV) i disposar de l'assessorament tècnic per a l'estratègia i disponibilitat dels tractaments, en cas de sol·licitar les ajudes de la mesura 3.1, ?Control integrat?.
  
h) Croquis delimitats que permeten localitzar les parcel·les agrícoles, en cas que en alguna parcel·la la superfície de cultiu no coincidisca amb la cadastral.
  
i) Acreditació de la titularitat, per part del beneficiari, de les dades bancàries per al pagament de l'ajuda, mitjançant document normalitzat de la Conselleria d'Agricultura, Pesca i Alimentació de manteniment de tercers.
  
j) Les persones físiques o jurídiques no exonerades del compliment del que s'establix en l'Orde de 30 de maig de 1996, de la Conselleria d'Economia i Hisenda, hauran de presentar autorització per a poder sol·licitar la seua situació davant les obligacions tributàries i la Seguretat Social o, si no n'hi ha, certificat de trobar-se al corrent de les seues obligacions tributàries i amb la Seguretat Social.
  
Article 7. Termini de sol·licituds
  
1. El termini de presentació de les sol·licituds inicials d'ajuda serà:
  
Per als titulars d'explotacions agràries que sol·liciten les ajudes a una o diverses de les mesures que s'especifiquen en l'annex II d'esta orde en l'exercici 2003, el termini de sol·licitud serà el comprés entre el 15 de gener del 2003 i l'1 de març del 2003, excepte per a les sol·licituds d'ajuda de la mesura 3.2, ?Producció integrada de cítrics?, que serà el comprés entre el 15 de juny i el 31 de juliol del 2003.
  
2. El segon any i successius de permanència en el règim, els titulars estan obligats a sol·licitar el pagament de l'anualitat corresponent, requisit imprescindible per al cobrament de les ajudes. El termini per a estes sol·licituds serà el comprés entre el 15 de gener i l'1 de març de cada any, excepte per a la mesura ?Producció integrada de cítrics?, que s'establix entre el 15 de juny i el 31 de juliol de cada any. No obstant això, per a les sol·licituds de pagament anual s'admetran fins als 25 dies naturals següents a la finalització del termini establit, si bé en este cas l'import de les ajudes es reduirà en un 1 per cent per cada dia hàbil de retard. Les sol·licituds presentades amb posterioritat es consideraran com a no presentades.
  
3. En cas de no presentar la dita sol·licitud de pagament anual en alguna de les anualitats, i si durant eixe període es continuen complint els compromisos, condicionat a la seua verificació, el titular continuarà en el programa i no percebrà les ajudes corresponents a eixe any. En cas de no presentar la sol·licitud de pagament anual durant dos anys consecutius, es considerarà reincidència i es procedirà a l'anul·lació de l'expedient, i se sol·licitarà al titular, excepte causes de força major, les quantitats percebudes fins a eixe moment augmentades amb l'interés legal corresponent.
  
Article 8. Ampliació de superfície
  
1. Cada titular d'explotació només podrà ser titular d'un únic expedient de sol·licitud d'ajuda en cada una de les mesures agroambientals.
  
2. Es permetrà ampliar la superfície inicial i/o animals per incorporació de nova superfície i/o animals durant els tres anys següents al de la sol·licitud inicial. No s'aprovaran ampliacions de nova superfície i/o animals l'últim any per al qual es van adquirir els compromisos.
  
3. Els compromisos adquirits s'ampliaran a la superfície i/o animals addicionals per la resta del període. La superfície de la dita ampliació haurà de ser igual o superior a 0,3 hectàrees i igual o inferior al 50 per cent de la superfície inicial, llevat que la superfície objecte d'ampliació siga la que va estar acollida a les ajudes agroambientals del programa anterior, i que va acabar el seu període de compromisos. En el cas d'animals, l'ampliació haurà de ser igual o inferior al 50 per cent dels animals inicials d'acollida al programa, llevat que els animals foren subvencionats en el marc de la programació 1993-1999 i haja finalitzat el seu període de compromisos.
  
4. La sol·licitud d'ampliació de superfície haurà de realitzar-se en el termini establit en l'article 7.2 per a les sol·licituds de pagament anual, a la qual haurà d'aportar la documentació que s'especifica en l'article 4 per a les superfícies i/o animals objecte d'ampliació.
  
Article 9. Canvis de titularitat de l'expedient
  
1. El termini per a comunicar per part del beneficiari el canvi de titularitat, així com la sol·licitud del nou titular, serà el mateix que s'indica en l'article 7.2 per a les sol·licituds de pagament anual, excepte per als canvis motivats per causes de força major, que podrà realitzar-se en qualsevol moment.
  
2. En la sol·licitud hauran de figurar les dades del nou titular, i els de l'anterior titular al costat de la conformitat que dóna traspàs al total o part de l'explotació.
  
3. En el cas d'un nou titular sense compromís anterior, se subrogarà en els compromisos adquirits pel titular anterior i pel temps restant. Així mateix, haurà d'adjuntar a la sol·licitud la documentació acreditativa de la seua identitat i la resta de documentació relacionada en l'article 6 d'esta orde.
  
4. Per a poder ser beneficiari de les ajudes, el nou titular haurà de complir amb els requisits corresponents descrits en l'article 3 d'esta orde i amb els compromisos especificats per a cada mesura en l'annex II.
  
Article 10. Unitats mínimes de cultiu agroambiental
  
A l'efecte del règim d'ajudes a la utilització de mètodes de producció agrària compatibles amb el medi ambient s'entén per unitat mínima de cultiu agroambiental (UMCA) la referència per a determinar la superfície agroambiental a partir de la qual els costs totals unitaris tendixen a disminuir a mesura que creix el nombre d'hectàrees cultivades. A la Comunitat Valenciana, la UMCA serà de 20 hectàrees per a totes les mesures regulades en esta orde.
  
Article 11. Quantia de les ajudes
  
D'acord amb el compliment anual dels compromisos adquirits per a cada una de les mesures agroambientals, els sol·licitants de les ajudes podran ser beneficiaris de les primes que s'especifiquen per a cada una de les mesures en l'annex II d'esta orde.
  
El càlcul de les primes es realitzarà aplicant la superfície de la UMCA, i els imports màxims per a cada mesura serà:
  
a) Quan la superfície en hectàrees per a cada mesura siga igual o menor al doble del valor de la UMCA, els imports màxims de les primes per hectàrea per a cada mesura i/o submesura serà el cent per cent de la prima establida en l'annex II .
  
b) Per a la superfície en hectàrees compresa entre el doble i el quàdruple del valor de la UMCA, els imports màxims de les primes seran del 60%.
  
c) Per a la superfície que supere el quàdruple del valor de la UMCA, l'import màxim de la prima serà del 30%
  
Estes ajudes seran finançades en un 75 per cent pel Fons Europeu d'Orientació i Garantia Agrària (FEOGA). El Ministeri d'Agricultura, Pesca i Alimentació finançarà el 50 per cent de la part de l'ajuda no finançada a càrrec del FEOGA, i la resta la finançarà la Generalitat Valenciana.
  
Article 12. Criteris de prioritat
  
En cas que les sol·licituds superen les disponibilitats pressupostàries, s'aplicaran per orde els criteris de prioritat següents:
  
1. Explotacions amb producció agrària ecològica registrades en el Comité d'Agricultura Ecològica de la Comunitat Valenciana i que comercialitzen els seus productes com a ecològics.
  
2. Explotacions localitzades a zones desfavorides a l'efecte de la mesura d'indemnització compensatòria i les incloses a zones amb limitacions mediambientals específiques.
  
3. Agricultors a títol principal.
  
4. Agricultors professionals.
  
Article 13. Comité tècnic per a les mesures agroambientals
  
En compliment dels compromisos especificats en l'annex II d'esta orde, es crea el Comité Tècnic per a l'Aplicació de les Mesures Agroambientals a la Comunitat Valenciana.
  
Les seues funcions seran les de vigilància i seguiment de les mesures.
  
El Comité Tècnic estarà format pel director general de Producció Agrària, el director general d'Innovació Agrària i Ramaderia, el cap de l'Àrea de Protecció dels Cultius, el cap de l'Àrea de Garantia Agrària i el cap del Servici de Mesures d'Acompanyament de la Conselleria d'Agricultura, Pesca i Alimentació.
  
Article 14. Règim de controls
  
1. La Conselleria d'Agricultura, Pesca i Alimentació controlarà les sol·licituds inicials de participació en el règim d'ajudes, així com les successives sol·licituds de pagament anual, de manera que es garantisca la verificació del compliment de les condicions establides. Les verificacions es realitzaran mitjançant controls administratius i controls sobre el terreny.
  
2. Els controls administratius consistiran, d'una banda, en la comprovació de les dades consignades en la sol·licitud de l'ajuda, així com l'adequació d'estos amb els que es troben en poder de l'administració pública, i d'altra banda en el respecte a la normativa comunitària i estatal vigent, especialment la que s'establix en el Reglament (CEE) 3508/92 del Consell, pel qual s'establix un sistema integrat de gestió i control, i en el Reglament (CEE) 2419/01, de la Comissió, pel qual s'establixen les seues normes d'aplicació.
  
3. La documentació relativa a la titularitat de les parcel·les no s'aportarà amb la declaració, si bé haurà de ser aportada posteriorment en cas de detectar-se duplicitats en els controls administratius, o si es considera necessària per a qualsevol fase de la tramitació.
  
4. El Comité d'Agricultura Ecològica proporcionarà a la Direcció General de Producció Agrària la relació de titulars d'explotacions inscrites en el registre corresponent als quals se'ls ha emés certificat final de la campanya, amb la identificació cadastral de les parcel·les, la superfície de cultiu, l'espècie i, si és procedent, la varietat certificada i la producció obtinguda. Esta informació es confrontarà amb les ajudes sol·licitades.
  
5. Les entitats de control i certificació reconegudes per la Conselleria d'Agricultura, Pesca i Alimentació proporcionaran a la Direcció General de Producció Agrària la relació de titulars d'explotacions inscrits en els corresponents registres de producció integrada, als quals se'ls ha emés certificat final de la campanya, amb la identificació cadastral de les parcel·les, la superfície de cultiu, l'espècie i la varietat certificada, així com la producció obtinguda. Esta informació es confrontarà amb les ajudes concedides.
  
6. Els controls sobre el terreny s'efectuaran seguint el pla de controls establit per la Conselleria d'Agricultura, Pesca i Alimentació, així com qualsevol altra actuació en eixe sentit que es considere oportuna.
  
7. En les visites de control sobre el terreny, els titulars facilitaran a l'administració el corresponent llibre d'explotació actualitzat, així com els requisits o les proves que es consideren necessaris per a comprovar la subvencionalitat de les parcel·les.
  
9. Quan es comprove que la superfície determinada després dels controls és superior a la declarada en una sol·licitud d'ajuda, serà la superfície declarada la que es tinga en compte per al càlcul de l'import de l'ajuda.
  
10. Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant això, excepte casos de força major, la quantia de l'ajuda es reduirà el doble de la diferència comprovada si esta és superior al 3% o a dues hectàrees i no supera el 20% de la superfície determinada i, en el cas que la dita diferència supere el 20% de la superfície determinada, no es concedirà cap ajuda.
  
Article 15. Reintegrament de les ajudes
  
El beneficiari de les ajudes estarà obligat a reintegrar-les augmentades amb l'interés legal corresponent, calculat d'acord amb el termini transcorregut entre el pagament i el reembors pel beneficiari, d'acord amb les disposicions del Reglament 2419/01, de la Comissió, en els casos següents:
  
1. Incompliment d'algun o diversos dels compromisos descrits en l'annex II per a cada una de les mesures, excepte causes de força major degudament justificades, en este cas es comunicarà per escrit a l'administració.
  
2. Reducció de la superfície inicial per la qual es van adquirir els compromisos per cinc anys, que no es dega a un traspàs total o parcial de l'explotació a un altre titular, excepte causa de força major.
  
3. En el cas de traspàs total o parcial de l'explotació, si el nou titular no se subroga en els compromisos adquirits, l'anterior titular està obligat a reintegrar l'import de les ajudes percebudes.
  
4. Si s'obstaculitzen els controls descrits en l'article 14 d'esta orde.
  
5. La renúncia de les ajudes únicament s'acceptarà el primer any de concessió, i caldrà comunicar-ho per escrit en el termini de 30 dies hàbils a comptar des de la comunicació de la resolució de concessió. Si no ho fa, s'entendrà que accepta l'ajuda i les seues condicions i estarà sotmés al règim de control. La renúncia en anys posteriors obliga al reintegrament de les ajudes percebudes.
  
6. En el cas que el beneficiari cesse definitivament en l'activitat agrària, sempre que hagen transcorregut més de tres anys i no resulte possible l'assumpció dels compromisos pel successor, no procedirà el reembors de les ajudes percebudes.
  
Article 16. Casos de força major
  
1. En els casos de força major que impedisquen al beneficiari continuar amb els compromisos subscrits, no s'exigirà cap reembors de les ajudes percebudes pel període de compromís efectiu.
  
2. Són causa de força major, d'acord amb les disposicions de l'article 33 del Reglament (CE) 445/2002, les següents:
  
a) Mort del titular.
  
b) Incapacitat professional de llarga duració del titular.
  
c) Expropiació d'una part de l'explotació, si esta no era previsible el dia en què es va subscriure el compromís.
  
d) Calamitats naturals greus que afecten seriosament la superfície agrícola o els animals de l'explotació.
  
3. La notificació de les causes de força major i de les proves relatives a estos s'hauran de comunicar per escrit en el termini de deu dies hàbils a partir de la data des que es produïsca l'esdeveniment.
  
Article 17. Finançament
  
La proposta de resolució de l'expedient correspondrà al cap dels servicis territorials de la Conselleria d'Agricultura, Pesca i Alimentació, el qual elevarà la proposta al director general de Producció Agrària, qui resoldrà per delegació segons la disposició final primera.
  
La tramitació del pagament s'ajustarà a allò que determina el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la política agrària comunitària.
  
El gasto que origine l'aplicació de la present orde serà imputat al programa 714.50 de la secció 12 i, de conformitat amb el que disposa la Llei de Pressuposts de la Generalitat Valenciana, seran de reconeixement preceptiu d'acord amb les regles pressupostàries de la Secció Garantia del Feoga i amb la planificació financera del programa de desenrotllament rural d'Espanya (programa horitzontal per a les mesures d'acompanyament) referit al període de programació 2000-2006, d'acord amb l'article 3 de la Decisió de la Comissió C (2001) 4739, de 20 de desembre.
  
DISPOSICIÓ DEROGATÒRIA
  
Queden derogats els articles 5, 8, 9 i 9 bis de l'Orde de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 sobre les actuacions en arrossars com a mesura agroambiental per a la protecció de flora i fauna en aiguamolls.
  
Queden derogats els articles 5, 8, i 9 de l'Orde de 6 de març del 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals de racionalització en l'ús de productes químics mitjançant producció integrada en l'exercici 2001.
  
Queden derogats els articles 5, 8, 9, i 9 bis de l'Orde de 7 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals mitjançant agricultura ecològica i mitjançant ramaderia ecològica en l'exercici 2001.
  
Queden derogats els articles 5, 8, i 9 de l'Orde de 22 de febrer del 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 al cultiu de gira-sol introduït en la rotació de cultius de secà.
  
Als expedients que es van acollir a algunes de les mesures agroambientals a l'empara de les dites órdens reguladores de les ajudes, en l'exercici 2001, se'ls aplicaran les mateixes condicions especificades en la present orde quant a termini de sol·licituds, canvis de titularitat de l'expedient i ampliació de superfície.
  
DISPOSICIONS FINALS
  
Primera
  
Es faculta per al desplegament i l'execució de les disposicions d'esta orde i es delega per a la resolució de les sol·licituds el director general de Producció Agrària.
  
Segona
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 4 de desembre de 2002
  
La consellera d'Agricultura, Pesca i Alimentació
  
MARIA ÀNGELS RAMON-LLIN I MARTÍNEZ
  
ANNEX I
  
Bones pràctiques agràries habituals
  
Són considerades com a tals les tècniques normals d'explotació que responsablement aplicaria un agricultor a la zona on exercix la seua activitat. Estes bones pràctiques són de compliment obligat per a la concessió de les ajudes en zones desfavorides i les primes a mesures agroambientals.
  
Atesa la diversitat de sòl agrari i clima a Espanya, les comunitats autònomes, tenint en compte les peculiaritats pròpies de les diferents zones agroclimàtiques, podran establir altres pràctiques beneficioses per al medi ambient, l'observança de les quals serà complementària de les següents:
  
1. Conservació del sòl i lluita contra l'erosió:
  
a) Prohibició del cultiu convencional a favor de pendent.
  
b) Són habituals tot tipus de faenes quant a profunditat, tipus d'estris i moment de realització, segons la profunditat dels sòls, la seua textura i estructura.
  
Les comunitats autònomes podran fixar els límits de pendent i les característiques geomètriques de les parcel·les excloses d'estes pràctiques d'acord amb els factors edàfics, climàtics i socioeconòmics de la zona.
  
2. Alternatives i rotacions:
  
Es consideren habituals les diferents opcions d'alternatives i rotacions existents a les diferents comarques per a aconseguir una agricultura de desenrotllament sostenible. El guaret, en qualsevol de les seues modalitats, és una de les millors pràctiques agrícoles per als secans espanyols.
  
3. Optimació de l'ús de l'energia fòssil:
  
Per a fer un ús eficient dels combustibles fòssils caldrà atendre el manteniment eficient de la maquinària agrícola, així com complir amb la normativa vigent sobre seguretat vial i seguretat i higiene en el treball.
  
4. Utilització eficient de l'aigua:
  
a) Haurà de complir-se la normativa en matèria de concessió d'aigua i limitacions d'ús establides per les confederacions hidrogràfiques.
  
b) Independentment de l'eficiència del sistema de reg implantat, caldrà atendre el manteniment de la xàrcia interna de l'explotació per a evitar pèrdues d'aigua.
  
5. Conservació de la biodiversitat:
  
a) Conservació dels nius d'espècies protegides.
  
b) Prohibició de cremar els restolls i restes de collita. Quan siga aconsellable la crema per motius sanitaris o fitopatològics, l'haurà d'autoritzar els servicis competents de la comunitat autònoma, fent-ne constar expressament els fonaments tècnics i les mesures de seguretat que calga prendre.
  
c) Les zones amb risc d'incendi s'aïllaran mitjançant franges llaurades de tres metres d'amplària com a mínim.
  
6. Racionalització d'ús de fertilitzants:
  
1r. A les zones sensibles a nitrats caldrà respectar els programes d'actuació establits per les comunitats autònomes.
  
2n. Fems i purins:
  
a) No aplicar sobre terrenys entollats o amb neu.
  
b) Quan les explotacions es troben a zones vulnerables d'acord amb la Directiva de Nitrats, es definirà la gestió ambiental adequada per a evitar la lixiviació de purins, amb respecte de la normativa per a purins i fems establida per la comunitat autònoma.
  
7. Utilització racional dels herbicides i productes fitosanitaris:
  
a) Caldrà ajustar-se a la normativa vigent sobre normes d'aplicació, maneig de residus, utilització de productes autoritzats, etc.
  
b) La gestió d'envasos es realitzarà d'acord amb les normes establides per l'autoritat competent.
  
8. Reducció de la contaminació d'origen agrari:
  
a) Eliminar els materials residuals utilitzats en la producció. Els plàstics i altres residus hauran de retirar-se de les parcel·les i depositar-se en llocs adequats.
  
b) Maneig adequat de les restes d'esporgada procedents dels cultius llenyosos. La pràctica habitual utilitza la brostejada per a consum del bestiar i la destinació de la part llenyosa com a combustible energètic.
  
9. Altres actuacions:
  
1r. No hauran d'abandonar-se els cultius quan s'esgote la seua capacitat productiva i, en qualsevol cas, hauran de mantindre's lliures de plagues.
  
2n. No podran percebre ajudes les explotacions que no complisquen amb el que s'establix en matèria de campanyes oficials de sanejament ramader amb caràcter obligatori.
  
3r. No percebran ajudes les explotacions que no complisquen la normativa vigent en matèria d'ús d'aliments prohibits i d'anabolitzants.
  
4é. La càrrega ramadera de les superfícies farratgeres de l'explotació no podrà sobrepassar els límits següents:
  
a) Comarques amb pluviometria anual menor de 600 mm: 1 UBM/ha i any.
  
b) Comarques amb pluviometria anual igual o major de 600 mm i menor de 800 mm: 1,50 UBM/ha i any.
  
c) Comarques amb pluviometria anual igual o major de 800 mm: 2 UBM/ha i any.
  
10. Normes mínimes mediambientals:
  
En qualsevol cas, a més d'aplicar les bones pràctiques agrícoles habituals exposades anteriorment, els beneficiaris hauran de respectar la legislació mediambiental respecte d'això continguda en la normativa següent:
  
a) Llei 4/1989, de 27 de març, modificada per les lleis 40/97 i 41/97, de Conservació dels Espais Naturals i de la Flora i Fauna Silvestres.
  
b) Reial Decret 1997/1995, de 7 de desembre, pel qual s'establixen mesures per a contribuir a garantir la biodiversitat mitjançant la conservació d'hàbitats naturals i de la flora i fauna (Directiva 92/43 CE).
  
c) Reial Decret 261/1996, de 16 de febrer, sobre protecció contra la contaminació per nitrats procedents de fonts agràries (Directiva 91/679 CE).
  
d) Llei 10/1998, de 2 d'abril, sobre residus.
  
ANNEX III
  
RELACIÓ DE LES INCOMPATIBILITATS ENTRE MESURES EN EL CONJUNT DE LES MESURES AGROAMBIENTALS A LA COMUNITAT VALENCIANA.
  
 (1.3. X 9.3) Incompatibilitat d'actuacions en suport al gira-sol de secà amb ramaderia ecològica (9.3)
  
(3.1.X 3.2.X 3.3) Incompatibilitat control integrat de productes fitopatològics (3.1) amb producció integrada (3.2) i agricultura ecològica (3.3).
  
(3.1 X 9.3) Incompatibilitat control integrat de productes fitopatològics (3.1) amb ramaderia ecològica (9.3).
  
(3.2 X 3.3) Incompatibilitat de producció integrada (3.2) amb producció ecològica (3.3).
  
 (3.2 X 9.3) Incompatibilitat de producció integrada (3.2) amb ramaderia ecològica (9.3).
  
(3.3.1 X 9.3.1) Incompatibilitat de la producció ecològica d'herbacis de secà (3.3.1) amb ramaderia ecològica sobre pastures i restollades (9.3.1)
  
(4.1 X 9.3) Incompatibilitat racionalització d'ocupació de fertilitzants i fitosanitaris (4.1) amb ramaderia ecològica (9.3)
  
(5.1 X 9.3) Incompatibilitat de manteniment de cultius tradicionals inundats (5.1) amb ramaderia ecològica (9.3).
  
ANNEX IV
  
RELACIÓ DE MUNICIPIS DE LA COMUNITAT VALENCIANA. APLICACIÓ DE LA MIDA 4.1 LLUITA CONTRA L'EROSIÓ
  
Cod INE Municipio
  
03399 Agres
  
03295 Alcalalí
  
03386 Alcoleja
  
03202 Alqueria dŽAsnar, l`
  
03260 Alfafara
  
03431 Alcocer de Planes
  
03732 Alcoi/Alcoy
  
03586 Almudaina
  
03671 Balones
  
03994 Benasau
  
03277 Beneixama
  
03603 Benigembla
  
03266 Benifato
  
03500 Benilloba
  
03936 Beniarrés
  
03504 Benifallim
  
03724 Benillup
  
03233 Benimarfull
  
03039 Benimassot
  
03116 Castell de Castells
  
03107 Castell de Guadalest, El
  
03845 Concentaina
  
03945 Confrides
  
03163 Quatretondeta
  
03304 Facheca
  
03803 Famorca
  
03627 Gaianes
  
03835 Gorga
  
03638 Ibi
  
03479 Xixona/Jijona
  
03009 Orxa, lŽ/Lorcha
  
03521 Millena
  
03068 Muro de Alcoy
  
03616 Penàguila
  
03803 Planes
  
03686 Tárbena
  
03843 Tibi
  
03145 Tollos
  
03656 Torre de les Maçanes, la/ Torremanzanas
  
03882 Vall dŽAlcalà
  
03191 Vall de Ebo
  
03541 Vall de Gallinera
  
03351 Vall de Laguar, La
  
12916 Albocàsser
  
12339 Arañuel
  
12789 Ares del Maestre
  
12904 Atzeneta del Maestrat
  
12111 Benafigos
  
12750 Benasal
  
12548 Canet lo Roig
  
12491 Castellfort
  
12736 Castillo de Villamalefa
  
12489 Catí
  
12480 Cortes de Arenoso
  
12131 Coves de Vinromà, les
  
12413 Culla
  
12850 Xodos/Chodos
  
12058 Lucena del Cid
  
12304 Ludiente
  
12400 Morella
  
12290 Pobla de Benifassà, la
  
12808 Portell de Morella
  
12635 Salzadella, la
  
12612 Sant Mateu
  
12311 Sarratella
  
12445 Sierra Engarcerán
  
12768 Tírig
  
12642 Todolella
  
12816 Torre dEn Besora, la
  
12836 Vilafamés
  
12124 Villafranca del Cid
  
12760 Villahermosa del Río
  
12205 Vistabella del Maestrazgo
  
12930 Zucaina
  
46599 Bocairent
  
 RELACIÓ DE MUNICIPIS DE LA COMUNITAT VALENCIANA. APLICACIÓ DE LA MIDA 3.1 CONTROL INTEGRAT.
  
 03480 Almudaina
  
03873 Beneixama
  
03201 Orxa, lŽ/Lorcha
  
03466 Planes
  
03303 Vall dŽAlcalà
  
03772 Vall de Gallinera
  
03277 Vall de Laguar, La
  
03326 Vall de Ebo
  
03758 Benimarfull
  
46731 Bocairent
  
46592 Ontinyent
  
46860 Fontanars dels Alforins